钦定古今图书集成/理学汇编/字学典/第048卷 > 宋朱长文墨池编 > 《释草》
## 钦定古今图书集成/理学汇编/字学典/第048卷 > 宋朱长文墨池编 > 《释草》

草，即纵心奔放，覆腕转蹙，悬管聚锋，柔毫外拓，左为
外，右为内，起伏连卷，收揽吐纳，内转藏锋也。既如舞
袖，挥拂而萦纡，又若垂藤樛盘而缭绕，蹙旋转锋，亦
如腾猿过树，逸虬得水，轻兵追虏，烈火燎原。或体雄
而不可抑，或势逸而不可止，纵于狂逸，不违笔意也。
羲之云：“透嵩华兮不高，逾悬壑兮能越。”或连或绝，如
华乱飞，若雄若彊，逸意而不相副，亦何益矣。但先缓
引兴，心逸自急也。仍接锋而取兴，兴尽则已，又生𢳇
锋，任豪端之奇，象兔丝之萦结，转剔刓角，多钩篆体，
或如蛇形，或如兵阵。故兵无常阵，字无常体矣。谓如
水火，势多不定，故云“字无常定”也。